Twee vas vir veiligheidskompleks-moordAndre en Etricia Durant. Foto: Facebook Gewapende rowers het Durant, ook bekend as Soutie, Sondag in die vroeë oggendure in ŉ veiligheidskompleks in Rustenburg, Noordwes, doodgeskiet. Sers. Kelebogile Moleko, woordvoerder van die polisie, het vroeër gesê Durant se vrou, Etrecia (59), het net ná middernag wakker geskrik van geluide in die egpaar se huis. Sy het haar man wakker gemaak en hulle het gaan ondersoek instel toe hulle op ŉ aantal gewapende rowers in die huis afgekom het. “Die rowers het vuurwapens op die egpaar gerig en geld geëis. Die vrou het teruggehardloop na die slaapkamer en haarself toegesluit. Sy het gehoor hoe ŉ skoot afgevuur word,” het Moleko gesê. Durant is verskeie kere geskiet. Hy is na ŉ hospitaal gehaas, maar is met sy aankoms daar dood verklaar. Die moordenaars het slegs met ŉ televisie op die vlug geslaan. Lt.kol. Pelonomi Makau, woordvoerder van die polisie, het gesê die twee verdagtes, glo albei Mosambiekers, is Dinsdag in die Matebeleng informele nedersetting naby Rustenburg vasgetrek. Die televisie wat tydens die voorval gesteel is, is in hul besit gevind. Die verdagtes, onderskeidelik 30 en 34 jaar oud, verskyn Vrydag in die landdroshof in Rustenburg. Jeanine Durant-Crous, die egpaar se dogter, het op Facebook gesê ‘n roudiens word Saterdag in Somerset-Wes in die Kaap gehou. Die egpaar laat ook ‘n seun, Quentin, agter.